УВЕДОМЛЕНИЕ
Изготвен е проект на Наредба за изменение и допълнение на Наредбата за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел На основание чл. 26, ал.2 от Закона за нормативните актове, проектът на нормативния акт се предоставя на Вашето внимание, като в четиринадесет дневен срок от публикуването на настоящето уведомление може да депозирате писмено Вашите предложения, мнения и препоръки по проекта в деловодството на община, стая №2, в рамките на работното време от 8.00 до 17.00 часа. 
Следва: Предложение от Христина Чолакова– Председател на Общински съвет-Котел
ПРЕДЛОЖЕНИЕ
от Христина Чолакова– Председател на Общински съвет-Котел
ОТНОСНО: Приемане на Наредба за изменение и допълнение на Наредбата за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел
УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,

Предлагам на вниманието Ви проект на Наредба за изменение и допълнение на Наредбата за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел, като мотивите за това са следните:
Причини, които налагат приемането:
Чрез Общински съвет-Котел в Административен съд-Сливен е внесен протест от Милена Радева-прокурор в Окръжна прокуратура – Сливен срещу чл.4, ал.1, т.2 и т.4 и чл.4, ал.2, т.2 и т.4 от Наредбата за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел на основание чл.186, ал.2, вр.чл.185, вр. чл.16, ал.1 от АПК, вр. с чл.145, ал.5 от ЗСВ. В протеста е посочено, че на територията на община Котел действа Наредба за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел, приета с Решение № 195/28.11.2012 г. на Общински съвет – Котел. В чл.4, ал.1 от наредбата било посочено следното: „Разполагането на преместваеми обекти за търговски и други обслужващи дейности, елементи на градско обзавеждане върху терени, собственост на физически или юридически лица, става въз основа на разрешение за поставяне, издадено от главния архитект на общината, след представяне на следните документи:
1.молба; 

2.скица изработена от правоспособни проектанти;

3.документ за собственост;

4.нотариално заверено съгласие на останалите собственици (ако има такива) за разполагане на преместваеми обекти или елементи на градското обзавеждане.

Разпоредбата на чл.4, ал.2 от Наредбата гласяла: „При сключен договор за наем на терен, собственост на физически или юридически лица, разрешението за поставяне на преместваеми обекти за търговски и други обслужващи дейности и елементи на градското обзавеждане се издава на наемателя след представяне на следните документи:

1.молба; 

2.скица изработена от правоспособни проектанти;

3.документ, удостоверяващ правото на собственост на наемодателя;

4.нотариално заверено съгласие на собственика (собствениците) за поставяне на преместваеми обекти или елементи на градското обзавеждане за терена, за който е сключен договора за наем.

В протеста си прокурорът сочи, че с тези разпоредби било въведено изискване към документите да се прилага и нотариално заверено съгласие от всички собственици на терена. Съгласно чл.15 от Закона за нормативните актове (ЗНА) всеки нормативен акт трябва да съответства на Конституцията и на другите нормативни актове от по-висока степен. Съгласно императивната разпоредба на чл.8 от ЗНА, всеки общински съвет може да издава наредби, с които да урежда, съобразно нормативните актове от по-висока степен, неуредени от тях обществени отношения с местно значение. чл.56, ал.5 от ЗУТ предвиждал, че в чужди поземлени имоти разрешение за поставяне на преместваеми обекти се издава въз основа на изрично писмено съгласие от собственик на поземления имот или писмен договор за наем на заетата от преместваемия обект площ. В чл.4 от Наредбата, приета от Общински съвет-Котел обаче било въведено изискване писменото съгласие да бъде с нотариална заверка на подписите. Прокурорът счита, че допълнително поставените в наредбата изисквания не намират опора в закона, с тяхното изпълнение се увеличават разходите за подаване на заявления за издаване на разрешение, което е в противоречие с чл.3, ал.1, т.1 от Закона за ограничаване на административното регулиране и административния контрол върху стопанската дейност (ЗОАРАКСД), а целта на закона, въведена с чл.1, ал.2 от ЗОАРАКСД била улесняване и насърчаване извършването на стопанската дейност и ограничаване до обществено оправдани граници административното регулиране и административния контрол, осъществявани от държавните органи и от органите на местното самоуправление.
Наред с това налице бил и аргумент за по-силно основание, а именно- щом законодателят не изисквал по-тежката форма от този, който е собственик на обременявания имот, то още повече не можело да се претендира такава форма от съсобственик, който можел (чл.31, ал.1 от ЗС) да си служи с общата вещ, т.е. с „натоварения имот” (Тълкувателно решение №7/02.11.2012 г. на ВКС по ТД № 7/12 г. на ОСГК). Въпреки посоченото, в общинската наредба била предвидена различна форма за изразяване на писменото съгласие, като по този начин се заставяло съответното лице да заплати и нотариална такса в нарушение на чл.3, ал.1, т.1 от ЗОАРАКСД, поради което стореното било в нарушение на предвидената компетентност и е нетърпимо от правния ред. 
В протеста се сочи също, че в чл.4, ал.1, т.2 и чл.4, ал.2, т.2 от Наредба за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел, за терени, собственост на физически и юридически лица, е въведено изискване за представяне и одобряване на скица за имоти, частна собственост, изработена от правоспособен проектант. Съгласно чл.56, ал.2, пр.1 от ЗУТ, прилагането на схема е предвидено само за държавните и общински имоти, поради което предвиденото в наредбата в посока прилагане на скица към документацията не намирало основание в закона. Обсъжданото разрешение противоречало на нормативен акт от по-висока степен, тъй като с чл.56, ал.2, пр.1 от ЗУТ за преместваемите обекти се издавало разрешение за поставяне по ред, установен с наредба на общинския съвет, а за държавни и общински имоти – въз основа на схема, одобрена от главния архитект на общината. Предвид изложеното, прокурорът счита, че органът на местно самоуправление незаконосъобразно разширява изискванията за поставяне на преместваеми обекти и това решение е взето без материална компетентност. Освен това, се увеличавали разходите за подаване на заявление за издаване на разрешение, което било в противоречие с чл.3, ал.1, т.1 от Закона за ограничаване на административното регулиране и административния контрол върху стопанската дейност (ЗОАРАКСД).
Имайки предвид тези съображения, прокурорът счита че е налице противоречие на чл.4, ал.1, т.2 и чл.4, ал.2, т.2 и т.4 от Наредба за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел с актове от по-висока степен – Закона за устройство на територията и Закона за ограничаване на административното регулиране и административния контрол върху стопанската дейност, което следва да бъде отстранено. Поради това и на основание чл. 126, чл.193, ал.1 от Административнопроцесуалния кодекс е внесен протест в Административен съд-Сливен от прокурор в окръжна прокуратура с предложение да бъдат отменени като незаконосъобразни разпоредбите на чл.4, ал.1, т.2 и т.4 и чл.4, ал.2, т.2 и т.4 от Наредба за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел. 
След обсъждане на аргументите, съдържащи се в протеста на прокурора с експерти от администрацията и главния архитект на община Котел, се прие че същите са основателни относно необходимостта от привеждане на чл.4, ал.1, т.4 и чл.4, ал.2, т.4 в съответствие с разпоредбите на чл.56, ал.5 от ЗУТ. Съгласно този текст, в чужди поземлени имоти разрешение за поставяне на преместваеми обекти се издава въз основа на изрично писмено съгласие от собственика на поземления имот, а не нотариално заварено. Това противоречие със закона следва да бъде отстранено чрез внасяне на промяна в цитираните текстове от Наредбата.
По отношение на предложението на прокурора, съдържащо се в протеста, с което се предлага отмяна на текстовете на чл.4, ал.1,т.2 и чл.4, ал.2, т.2 от Наредбата, считаме същото за неоснователно и не споделяме мотивите за незаконосъобразност на тези текстове.Съгласно чл.56, ал.2 от ЗУТ, за обектите по алинея първа се издава разрешение по ред, установен с наредбата на общинския съвет. На това основание в наредбата е предвидено един от документите, необходим за издаване на разрешение за поставяне да е представянето на скица, изработена от правоспособен проектант. Представянето на скица на имота, в който ще се поставя преместваемия обект е необходимо с оглед точното конкретизиране на местоположението на преместваемия обект, което пък от своя страна е необходимо с оглед съблюдаване на правилата и нормативите за устройство на територията. В подкрепа на това са разпоредбите на чл.57а от ЗУТ. Предвид това считаме, че следва да се направи изменение в текстовете на точка 2 от чл.4, ал.1 и точка 2 от чл.4, ал. 2 като остане изискването за представяне на скица, но да отпадне текстът „изработена от правоспособни проектанти”, т.к. той не намира упора в закона и приложението му създава допълнителни административни тежести и разходи на заявителите.
2. Целите, които се поставят:

Привеждане на текстовете от Наредба за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел в съответствие с актовете от по-висока степен.

Постигане на законосъобразност, целесъобразност и ефективност при определяне реда за издаване на разрешение за поставяне на преместваеми съоръжения, рекламни, информационни и монументално-декоративни елементи.

3. Финансовите и други средства, необходими за прилагането на новата уредба:

Проектът за изменение и допълнение на предлаганата наредба не предвижда изразходването на финансови средства при прилагането й, както и ангажиране на допълнителни човешки ресурси.
4. Очакваните резултати от прилагането, включително финансовите, ако има такива:

Постигане на поставените цели, посочени в т.2 от настоящия доклад в пълна степен.

5. Анализ за съответствие с правото на Европейския съюз:

Предлаганата Наредба за изменение и допълнение на Наредба за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи съгласно чл.56 от ЗУТ на територията на община Котел е подзаконов нормативен акт, разработен на основание чл. 8 от Закона за нормативните актове,  чл. 21, ал.2 от ЗМСМА и чл.56 от Закона за устройство на територията, поради което съответствието и с правото на Европейския съюз е предопределено от съответствието на цитираните закони.
С оглед на гореизложеното предлагам на основание чл. 21 , ал.2 от ЗМСМА, чл.56, ал.2 и чл.57, ал.1 от Закона за устройство на територията, чл.75 от Административнопроцесуалния кодекс, чл. 8 от Закона за нормативните актове при спазване на изискванията на чл. 26, чл.28, ал.1 и ал. 2 от Закона за нормативните актове предлагам Общински съвет-Котел да вземе следното

Р Е Ш Е Н И Е:
Приема Наредба за изменение и допълнение на Наредбата за реда и условията за издаване на разрешение за поставяне на временни преместваеми обекти за търговски и други обслужващи дейности, елементи на градско обзавеждане, рекламни, информационни и монументално-декоративни елементи в Община Котел, съгласно чл.56 от Закона за устройство на територията, както следва:

§1. В чл.4, ал.1, т.2 думите „изработена от правоспособни проектанти” се заличават;

§2. В чл.4, ал.1, т.4 думите „нотариално заверено съгласие” се заменят с „изрично писмено съгласие”.
§3. В чл.4, ал.2, т.2 думите „изработена от правоспособни проектанти” се заличават;

§4. В чл.4, ал.2, т.4 думите „нотариално заверено съгласие” се заменят с „изрично писмено съгласие”.


















